“O`zbekneftgaz”: Boshqaruv raisi “Sho`rtan” konida tabiiy gaz qazib chiqarish borasidagi ishlar holatini o`rgandi (Foto)

“O`zbekneftgaz” AJ Boshqaruvi raisi Mehriddin Abdullaev boshchiligidagi “Ishchi guruh” a`zolari jamiyatga qarashli konlarda gaz qazib chiqarishni ko`paytirish borasida olib borilayotgan chora-tadbirlar va amalga oshirilayotgan loyihalar bo`yicha ishlarni o`rganish maqsadida Sho`rtan neft va gaz qazib chiqarish boshqarmasining “Sho`rtan” konida bo`ldi. Bu haqda “O`zbekneftgaz” AJ Matbuot xizmati ma`lum qildi.
Ma`lumki, joriy yilning 25 yanvar kuni Markaziy Osiyoning yagona elektr tarmog`ida ro`y bergan avariya “O`zbekneftgaz” AJ tizimidagi ishlab chiqarish ob`ektlariga ham o`zining salbiy ta`sirini ko`rsatdi.
Olib borilgan tezkor tadbirlardan so`ng, Sho`rtan neft va gaz qazib olish boshqarmasida ham qazib chiqarish ko`rsatkichlari qisqa fursatlarda qayta tiklashga erishildi.
Ayni paytda “O`zbekneftgaz” AJ Boshqaruvi raisi topshirig`i bilan respublika aholisiga muntazam tabiiy gaz etkazib berishni ta`minlash hamda iqtisodiyot tarmoqlarining neft va gaz mahsulotlariga bo`lgan talabini qondirish maqsadida yangi uglevodorod xomashyosi zaxiralarini oshirish, tabiiy gaz qazib chiqarish hajmini ko`paytirish borasida burg`ilash, quduqlarni kapital ta`mirlash va texnologik ob`ektlarni ishga tushirish yo`nalishlari bo`yicha bir qator qo`shimcha chora-tadbirlar amalga oshirilmoqda.
Boshqaruv raisi boshchiligidagi “Ishchi guruh” boshqarmada belgilab berilgan vazifalar ijro holatini o`rganish maqsadida “Sho`rtan” konida ham bo`ldi.
Ta`kidlash kerakki, 2021 yilda “Sho`rtan” koni hududida “3D” seysmik-qidiruv ishlari olib borildi va konning imkoniyatlari sinchkovlik bilan tahlillar asosida muhokama qilindi.
Natijada, 300 dan ortiq quduqlarning ma`lumotlari tahlil qilinib, kompleks raqamli modellashtirish asosida yangi “Terrigen-1” qudug`ini burg`ilash uchun asos yaratildi.
Ayni paytda “Sho`rtan” koni hududi tarixda ilk bor 4750 metr quyi terrigen qatlamigacha tushish va shu chuqurlikka qadar burg`ilash ishlari amalga oshirilmoqda.
“O`zneftgaz burg`ilash ishlari” korxonasining mutaxassislari va ishchi-xodimlari uzluksiz ish olib borib, har kuni 120 metrgacha masofani burg`ilashmoqda.
Boshqaruv raisi konning eng quyi qatlamlarini o`zlashtirish maqsadida, yangi burg`ilanayotgan “Terrigen-1” yura qudug`ida olib borilayotgan ishlarni ko`zdan kechirdi. Shu erning o`zida Boshqaruv raisi boshchiligida mas`ul rahbar va tegishli departament boshliqlari bilan burg`ilash ishlari holati muhokama qilinib, ishlarni jadallashtirish yuzasidan ko`rsatmalar berildi.
Shuningdek, o`rganish davomida “Sho`rtan” koni gaz yig`uv punktlaridan mavjud gazni tayyorlash qurilmalarigacha bo`lgan quvurlarda gaz bosimi yo`qotilishining oldini olish va qazib olinayotgan gazni dastlabki tayyorlash maqsadida yangi barpo etilayotgan 20-, 24-sonli gaz yig`uv punktlari uchun Gazni dastlabki tayyorlash qurilmasining qurilish jarayonlari o`rganildi.
Shuni alohida ta`kidlash kerakki, ushbu loyihada jamiyatning ichki imkoniyatlaridan keng foydalanilgan, xususan, separator, degazator, texnik idishlar va quvurlar boshqarma va Muborak gazni qayta ishlash zavodidagi mavjud apparatlarni jalb qilgan holda ta`minlandi. Qurilish-montaj ishlari to`liq Sho`rtan neft va gaz qazib chiqarish boshqarmasi qurilish brigadasi tomonidan olib borildi.
Natijada loyiha uchun sarf etiladigan moliyaviy mablag`larni qisqartirishga hamda gaz quvurlarining barqaror ishlashini ta`minlashga muvaffaq bo`lindi. Boshqaruv raisi tomonidan mutasaddilarga qurilmani fevral oyida ishga tushirish bo`yicha zarur vazifalar yuklatildi.